L-aħħar li ktibtilkom semmejt il-bidla li kienet sejra sseħħ f' ħajti – l-ordinazzjoni djakonali. Issa li din l-okkazzjoni għaddiet ħassejt li jixraq li naqsam magħkom dak li ġara nhar it-8 ta' Mejju fil-bażilika ta' San Duminku f' xi jiem qabel bdew jaslu xi qraba u ħbieb . Xi ħbieb Maltin li jgħixu Ruma telgħu wkoll biex b' kollox għal din l-okkazzjoni iltqajna madwar għoxrin Malti. Ma setax jonqox li jkun miegħi f' din l-okkazzjoni il-Provinċjal Dumnikan Malti, P. Pawl Gatt O.P. Bix-xieraq għax jiena kont l-ewwel student li bdejt nistudja wara l-ħatra tiegħu ta' Provinċjal. Miegħu wasal ukoll P. Charles Fenech O.P. li kien huwa flimkien ma' Fr. Llewellyn Muscat O.P. li libbsuni d-dalmatika l-ewwel darba. Ma naqasx ukoll is-surmast tal-Istudenti Dumnikani Maltin, P. Chris Caruana O.P. Nixtieq insemmi lil kulħadd imma ma rridx intawwal. Mill-familja kienu miegħi il-ġenituri u z-zija Tonina- (Min hu midħla tal-Knisja ta' San Ġorġ Ħal Qormi jafha żgur!!). La semmejna l-parroċċa li fiha tgħammidt, ħadt l-ewwel tqarbina, għamilt il-griżma tal-Isqof kif ukoll il-Professjoni Solenni, tajjeb ngħidu li għall-ordinazzjoni kien hawn ukoll grupp ta' Qriema mill-parroċċa San Ġorġ. Minkejja li ma kienux miegħi, irċevejt bosta ittri ta' awguri ħbieb tal-parroċċa San Sebastjan. P. Charles u P. Llewellyn ilibbsuni t-tuniċella Fil-kunvent fejn ngħix qegħdin ftit inqas erbgħin ruħ. Fi tmiem il-ġimgħa li fiha kellna l-ordinazzjoni aktar milli irduppjajna. Qbiżna id-disgħin persuna – min fil-kunvent min fil-lukandi u min ġie s-sibt filgħodu u telaq wara nofsinhar. It-8 ta' Mejju, 2010. X' ħin bdew jersqu l-ħdax ta' filgħodu inżilna fis-sagristija l-erbgħa li konna sejrin nordnaw – Eċitament u taħbit qawwi tal-qalb. L-Isqof Tommaso Ghirelli neħħilna ħafna mit-tenzjoni bit-tbissima dħulija tiegħu u b' xi kelma ta' kuraġġ li beda jgħidilna. Bdejna ħerġin. Il-kor beda jkanta – ngħidilkom id-dritt ma nafx x' kanta għax moħħi ma nafx fejn kien. Li naf hu li l-innijiet li kantaw kienu ta' Monsinjur Marco Frisina. Kienet esegwita il-quddiesa ta' Mozart, il-kor għamel biċċa xogħol tassew tajba. Wasal ħin il-litanija tal-qaddisin u aħna l-erbgħa li konna ser nordnaw inżilna minn tulna fl-art. Kien dan l-aktar mument kommoventi. Ħassejtni nitriegħed, ma nafx jekk kontx ferħan jew imbazza'. Il-ħsieb waħdieni li kien għaddej minn moħħi kien wieħed – Imma dan tassew li qiegħed iseħħ jew qed noħlom? U jekk huwa tassew għalfejn jien? U jekk jien, jistħoqqli? Dawwart wiċċi lejn dak ta' ħdejja. Naħeb li hu wkoll kien emozzjonat. Imbagħad it-tqegħid tal-idejn, il-talba tal-ordinazzjoni u l-għotja tal-Evanġelju u minn taħt l-altar tlajna fuq l-altar sabiex nippreparaw għall-kumplament tal-quddiesa. Stħajjitlni f' teatru li mill-platea tlajt fuq il-palk, fejn minn spettatur sirt l-attur. Billi konna erbgħa kulħadd kellu parti ċkejkna x' jagħmel. Preparajna l-altar, lili missni nnewwel il-ħobż lill-isqof u nitfa t-taqtir tal-ilma fil-kalċi. Ħaddieħor kellu jinċensa, xi ħadd jagħti l-paċi u ieħor iħabbar tmiem il-quddiesa. Fit-tqarbin inżilna nqarbu aħna, id-djakni l-ġodda. Fost dawk li tqarbu mingħandi, minbarra tal-familja, kien hemm Valeria, dik li sitt ijiem qabel kienet qaltli li l-ħajja tagħna tgħaddi minn metamorfosi. Kemm ħadt gost li rajtha, kienet qaltli li ma setgħetx tiġi għax żewgha marid. Imma ġiet. Ġew ukoll bosta nies mill-parroċċa fejn inwettaq l-appostolat – il-parroċċa ta' Sant' Antonio Maria Pucci. Mal-konċelebranti kien hemm ukoll il-Kappillan, Don Cleto Mazzanti. Billi jum l-ordinazjoni tagħna kien it-8 ta' Mejju, jum il-Madonna ta' Pompei, fi tmiem il-quddiesa minflok dħalna fis-sagristija, imxejna purċissjoni lejn il-kappella tar-Rużarju u hemm l-Isqof Ghirelli, imdawwar minna l-erba' djakni friski, talab is-supplika lill-Madonna ta' Pompei. Lura fis-sagristija u bdew l-awguri. Wara kellna daqxejn ta' riċeviment fil-kjostru tal-Kunvent. Bosta jgħidu li fi­l-festa tat-tieġ tagħhom lanqas kienu daqu xejn. Għalkemm dan tagħna ma kienx żwieġ imma xorta waħda konna ċ-ċentru tal-attenzjoni. Imma jiena ma bqajtx lura – naqqart xi ħaġa u ħadt tazza nbid ukoll. Ommi waqt it-tqarbin Il-jum tal-ordinazzjoni għadda u sebaħ il-jum tal-Ħadd. Kif kont għidilkom, il-kappillan ta' Sant' Antonio Maria Pucci kien qal li dakinhar kelli nagħmel l-omelija. Mort il-parroċċa flimkien mal-ġenituri u z-zija ....... u mhux biss ..... ġie magħna wkoll il-Provinċjal Gatt. Issa ħaqqni nagħmel xi froga!! Kien dan il-Provinċjal li bgħattni nistudja, ħalli nara noħroġx ta' ħmar quddiemu!!! Kont preparajt omelija miktuba, imma ma ridtx naqraha. X' ħin sar il-waqt żammejtha quddiemi u kultant tajtha daqqa ta' għajn. Għidt inqas minn nofs ta' dak li kont ktibt. Imma naf li l-parruċċani kienu kuntenti għax għal darba l-omelija damet bejn erba' u ħames minuti. Il-Ħdud l-oħra iddum aktar minn għoxrin minuta. Il-Provinċjal qalli li mort tajjeb – Don Cleto ma qalli xejn – forsi stenna xi ħaġa itwal. Wara l-quddiesa konna mistiedna għall-pranzu fil-parroċċa fejn kien hemm il-familja kollha ta' Don Cleto. Il-Ħadd għadda wkoll u sebaħ it-Tnejn. Fil-kunvent ta' Bologna inwettqu is-servizz fil-knisja, min ikun imissu jaqra min ikanta (dawk li huma kapaċi), min iservi ta' akkolitu u ovvjament min jagħmel id-djakonija. Din il-ġimgħa jmiss lili. Mill-ewwel bdejt bit-tajjeb, inqas minn 48 siegħa djaknu u sibt ruħi nqalleb fil-missal sabiex naqdi bħala djaknu. Mort tajjeb, għax kont ilni nistudja xi jrid isir. It-Tlieta filgħaxija qaluli li l-għada kellu jasal Bologna għal ftit sigħat, il-Majjistru tal-Ordni, Fra Carlos Aspiros Costa, O.P. F' Awwissu li ġej dan il-Majjistru jispiċċa mill-kariga tiegħu u jiltaqa' kapitlu sabiex jagħżel persuna oħra sabiex tmexxini għad-disa' snin li ġejjin. Għalhekk bħala tħejjija għal dan il-kapitlu ġew il-kapitulari sabiex jitolbu fuq il-qabar ta' San Duminku. L-aħħar darba li kont iltqajt mal-Majjistru Ġenerali tal-Ordni kien xi sentejn u nofs ilu. Kont wassaltu minn Ruma sa Napli. U Napli kien talabni naqtalu xagħru. Mhux għax jien parrukkier, imma għax għandi l-makna li taqta' x-xagħar (jaħasra makna għandi, xagħar ma għandi!!) Intant qaluli li l-għada kelli nagħmilha ta' djaknu miegħu. Wasal u għamilt djaknu miegħu. Bniedem li ma jfixklekx, anzi jikkalmak – Forsi minħabba li huwa Argentin u jħares lejn il-ħajja mod ieħor minn kif inħarsu lejha aħna l-Ewropej. Wara l-metamorfosi, wara l-bidla. Xi nbidel? Inbidel l-istat tiegħi. Inbdilt jien. Forsi l-aktar mument fejn ħassejt din il-bidla kienet barra l-bieb tal-ajruport ta' Bologna meta ġew biex jitilqu lejn Malta ommi u missieri. Qabel telqu għidilhom 'Kunu mberikin' dawk li berkuni għal tant snin, illum irċivew il-barka mingħandi f' isem Kristu. Din hija l-bidla: bħalma jgħid San Pawl – Mhux aktar jien, imma Kristu li jaħdem fija.
Wara l-metamorfosi